b'\n_START_ARTICLE_\nPaul Ehrenfest\n_START_SECTION_\n\xc5\xbdivljenje in delo\n_START_PARAGRAPH_\nEhrenfest je od leta 1899 \xc5\xa1tudiral fiziko na Tehni\xc5\xa1ki visoki \xc5\xa1oli na Dunaju, kjer je poslu\xc5\xa1al Boltzmannova predavanja o matemati\xc4\x8dni teoriji toplote. Zatem je od\xc5\xa1el na Univerzo v G\xc3\xb6ttingenu, kjer je \xc5\xa1tudiral s Kleinom in Hilbertom. Leta 1904 je doktoriral na Univerzi na Dunaju pod Boltzmannovim mentorstvom z disertacijo o klasi\xc4\x8dni mehaniki Gibanje togih teles v teko\xc4\x8dinah in Hertzova mehanika (Die Bewegung starrer K\xc3\xb6rper in Fl\xc3\xbcssigkeiten und die Mechanik von Hertz)._NEWLINE_Leta 1907 je od\xc5\xa1el v Sankt Peterburg, \xc5\xa1e prej pa se je poro\xc4\x8dil z rusko matemati\xc4\x8darko Tatjano Aleksejevno Afanasjevo (1876-1964), ki jo je spoznal v Nem\xc4\x8diji. Kasneje je sodelovala z njim pri njegovem delu. Tu sta ostala pet let._NEWLINE_Leta 1911 je v Pragi sre\xc4\x8dal Einsteina, ki je bil tedaj profesor teoreti\xc4\x8dne fizike na Nem\xc5\xa1ki univerzi, in z njim ostal prijatelj vse do svoje tragi\xc4\x8dne smrti. Fizika sta bila v tesnih stikih, \xc4\x8deprav sta se v dolo\xc4\x8denih pogledih razhajala._NEWLINE_Ehrenfest je bil profesor teoreti\xc4\x8dne fizike na Univerzi v Leidnu, kjer je leta 1912 nasledil Lorentza._NEWLINE_Njegovo najpomembnej\xc5\xa1e delo je s podro\xc4\x8dja teorije faznih prehodov. Njegov prispevek k sodobni fiziki je predvsem po njem imenovan Ehrenfestov izrek iz leta 1927, ki vzpostavlja splo\xc5\xa1no veljavno povezavo kvantne teorije klasi\xc4\x8dni fiziki._NEWLINE_Leta 1925 je posku\xc5\xa1al zgladiti spor med Einsteinom in Nielsom Bohrom glede nekaterih problemov v kvantni fiziki. Ker mu ni uspelo, je bil zaradi tega zelo nesre\xc4\x8den. Na koncu je nezadovoljen sogla\xc5\xa1al z Bohrom, \xc4\x8deprav ni mogel najti intelektualnega mira vse dokler se z Einsteinom ne bosta strinjala._NEWLINE_Ehrenfest je bil zelo nesamozavesten in je vedno dvomil v svoje zmo\xc5\xbenosti, kar je na koncu tudi privedlo do njegovega samomora. Poleg tega je bil njegov sin Wassik mongoloiden, fizi\xc4\x8dno in psihi\xc4\x8dno zelo prizadet. Ehrenfest je pred svojo smrtjo ustrelil Wassika v \xc4\x8dakalnici in\xc5\xa1tituta, kjer so skrbeli za sina.'